
בזמן שהמדינה נקרעת: השיר החדש ששואל "מה יעזור אם נתפרק?"
שני אנשים, שני עולמות, מסר אחד: רועי לביא ואופיר יוחאי מוציאים את "המשחק של החיים" – שיר שנולד מתוך השוני האישי על רקע הקרע הלאומי.

בזמן שהשיח בישראל נשלט על ידי קרע ושסע פוליטי ואידיאולוגי, רועי לביא ואופיר יוחאי מציבים מודל אישי. לביא, סולן ומייסד להקת הרוק "התבלינים" בעברו, עבר תהליך של חזרה בתשובה וכיום הוא יוצר דתי-חב"די; יוחאי הוא מוזיקאי ומפיק (מוביל ULIVE BAND) המגיע מתפיסת עולם חילונית ליברלית.

למרות הפערים המהותיים באמונות, בתפיסות העולם ובאורח החיים – החליטו השניים שהשוני לא ינצח את החיבור האנושי שלהם.

הסינגל החדש שלהם, "המשחק של החיים", נולד מהבטן כקריאה לחשבון נפש לאומי: "האם שווה להיות צודק כשהבית מתפרק?" המסר שלהם ברור ונוגע: "ואז מה אם אני צודק? מה יעזור אם נתפרק? בטוח שעדיף ביחד... העולם הזה הוא של כולנו!"

השיר הזה הוא ההבנה הפשוטה שלהם: "לחיות ביחד – זה המשחק של החיים".

